钦定古今图书集成/明伦汇编/官常典/第800卷 > 刘宪宠
## 钦定古今图书集成/明伦汇编/官常典/第800卷 > 刘宪宠

按《明外史》本传：“宪宠，字抑之，慈谿人。万历十四年，举
会试。连遭亲丧，不饮酒食肉，处内者凡六年。既廷对，
授吉安推官。治狱明恕。属邑泰和、万安多兼并，宪宠
躬履阡陌，度田无间寒暑。比竣事，豪家莫敢哗。入为
虞衡主事，改仪制，进员外郎，专司册库。凡王府请名
封，朝报夕奏，掾吏无敢牟利。帝将建东宫，既诹吉，以”
册宝未具，传谕易期，举朝骇愕。宪宠与首辅沈一贯
同郡，急请一贯封还，大礼遂定。寻进郎中。皇长孙生，
宪宠言于侍郎李廷机，请颁赦天下，尊上圣母徽号，
一以皇长子礼行之。礼成，擢光禄少卿。引疾归。天启
初，用荐起官，再迁右通政。疏陈加赋之害。帝报曰：“加
赋非得已，今何策以济兵食？”备列以闻。宪宠乃条上
屯田、盐荚、鼓铸三事，帝颇采纳。五年擢南京太仆卿。
愤魏忠贤乱政，清流尽斥，复引疾归。宪宠清介恬雅，
于世味泊如。门户既兴，无所附丽，尤为小人指目。列
之《东林》，竟遭削夺。崇祯初，复之，卒于家。